VSL sklep II Cpg 1269/99
Sodna praksa višjih sodišč, 2000-01-19

stroški postopka - stroški izvršilnega postopka - izvršilni stroški - odvetniška tarifa

Stroški se odmerijo skladno z veljavno odvetniško tarifo.

1. Pritožbi se delno ugodi in se izpodbijani sklep sodišča prve stopnje spremeni tako, da glasi: Dolžnik je dolžan upniku v roku 8 dni povrniti nadaljnje izvršilne stroške v višini 26.835,69 SIT skupaj z zakonitimi zamudnimi obrestmi od 03.11.1999 dalje do plačila.

2. Dolžnik je dolžan upniku v roku 8 dni povrniti stroške pritožbenega postopka v višini 22.312,50 SIT skupaj z zakonitimi zamudnimi obrestmi od 19.01.2000 dalje do plačila.

Sodišče prve stopnje je dne 03.11.1999, s sklepom odmerilo nadaljnje stroške upnika, ki so mu nastali v zvezi z udeležbo na rubežu dne 27.10.1999. Upnik se je zoper navedeni sklep pravočasno pritožil. Navedel je, da mu sodišče ni priznalo stroškov udeležbe na rubežu v višini 150 odvetniških točk v skladu z Odvetniško tarifo in tudi ne 19 % DDV.

Predlagal je, da Višje sodišče izpodbijani sklep ustrezno spremeni.

Stroški, katerih povračilo v pritožbi zahteva upnik, so nastali v zvezi z udeležbo upnikovega pooblaščenca na rubežu dne 27.10.1999 (38. člen Zakona o izvršbi in zavarovanju - v nadaljevanju ZIZ).

Sodišče prve stopnje je upniku priznalo le del priglašenih stroškov.

Presoja pravilnosti odmerjenih stroškov pa pokaže, da sodišče prve stopnje stroškov ni odmerilo skladno z veljavno Odvetniško tarifo (prim. 2. odst. 155. člena Zakona o pravdnem postopku, v nadaljevanju ZPP v zvezi s 15. členom ZIZ).

V skladu s 3. odst. tar. št. 15 Odvetniške tarife (v nadaljevanju O.T.) znaša nagrada odvetnika za zastopanje (na rubežu) izven zgradbe sodišča 75 % postavk po tar. št. 13 O.T. Glede na vrednost spornega predmeta 250.245,30 SIT kar ob vrednosti točke 87,40 SIT znaša 2.863 točk, znaša nagrada odvetnika 75 % od 200 točk, kar je enako 150 točk in ne 112,5. V zvezi z odsotnostjo iz pisarne pripada odvetniku v skladu s 1. odst. 13. člena O.T. 50 točk za vsake začete pol ure porabljenega časa za zastopanje na naroku in 20 točk za vsake začete pol ure porabljenega časa za potovanje za stranko. Upoštevajoč razdaljo od Ljubljane do Komende (24 km) pripada odvetniku zaradi porabljenega časa plačilo 50 točk za zastopanje na naroku in 40 točk (2 * cca 30 min) za čas potovanja. Skupaj 90 točk. Glede na to, da so bili po tej postavki priglašeni le stroški v višini 80 točk, se stroški odmerijo le do višine priglašenih stroškov. Pravilno pa je sodišče prve stopnje upniku priznalo kot potrebne stroške nagrado odvetniku za poročilo stranki v višini 10 točk (4. točka tar. št. 33 O.T) in stroške kilometrine v višini 1.575,00 SIT (3. odst. 14. člena O.T.). Skupni znesek pravilno odmerjenih stroškov tako znaša 22.551,00 SIT.

Glede na to, da je izdatek v zvezi z zastopanjem tudi obveznost plačila davka na dodano vrednost je potebno pri odločanju, katere stroške mora dolžnik povrniti upniku, upoštevati tudi odvetnikovo obveznost plačila 19 % davka na dodano vednost, od tistih stroškov odvetniškega zastopanja, ki se odvetniku priznajo v skladu z 5. odst.

38. člena ZIZ. Davek na dodano vrednost znaša v konkretnem primeru 4.284,69 SIT (19% od 22.551,00 SIT).

Sodišče druge stopnje je glede na navedeno pritožbi ugodilo in izpodbijani sklep na podlagi 3. točke 365. člena ZPP v zvezi s 15. členom ZIZ spremenilo tako kot je razvidno iz 1. točke izreka tega sklepa.

Izrek o stroških pritožbenega postopka pa temelji na 2. odst. 165. člena ZPP v zvezi s 15. členom ZIZ. Upnik je zahteval povračilo 26.835,69 SIT, sodišče prve stopnje pa mu je z izpodbijanim sklepom priznalo stroške v višini 19.516,00 SIT, zato je sodišče druge stopnje kot vrednost spornega predmeta upoštevalo razliko med priglašenimi in priznanimi stroški, ki znaša 7.319,69 SIT. Glede na uspeh v pritožbenem postopku je dolžnik dolžan upniku v skladu z veljavno O.T. in Zakonom o sodnih taksah (v nadaljevanju ZST) povrniti potrebne stroške: za sestavo pritožbe v višini 100 točk (tar. št. 21/4 O.T.), kar ob vrednosti točke 87,40 SIT znaša 8.740,00 SIT, za poročilo stranki 10 točk (4. točka tar. št. 33 O.T.), poštnina v znesku 136,00 SIT (15. člen O.T.) in za sodne takse 600 točk (tar. št. 3/2 v zvezi s tar. št. 1/1 ZST), kar ob vrednosti točke 15,00 SIT znaša 9.000,00 SIT. Skupaj 18.750,00 SIT. Upoštevaje še 19 % davek na dodano vrednost, obračunan od priznanih stroškov odvetniškega zastopanja v pritožbenem postopku (19% od 18.750,00 SIT = 3.562,50 SIT), je dolžnik dolžan upniku povrniti stroške pritožbenega postopka v višini kot je razvidna iz 2. točke izreka tega sklepa.

ZIZ člen 38,  38/5,  38,  38/5.  ZPP člen 155,  155/2,  155,  155/2.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.